Fjordstien
Fjordstien er en cykel- og vandrerute rundt om Isefjord og Roskilde Fjord inklusive en etape i Horns Herred og på Orø. Den er i alt 238 km (2022). Stien er sammen med primitive overnatningssteder langs ruten etableret af de tre berørte daværende amter i begyndelsen af 2000-tallet. Den kan benyttes af både cyklister og vandrere. Enkelte steder har stien et forskelligt forløb for cyklende og gående. Størstedelen er asfalteret, men der er også grusbelagte strækninger.
Fjordstien er en udbygning af den ældre Isefjordsti mellem Rørvig og Kongsøre Næbbe, så der nu er en god cykelvej hele vejen rundt om de to fjorde. Et ømt punkt var indtil 2012 den godt to km lange Avdebodæmning ved Lammefjord, hvor cykeltrafik var blandet med ofte intens biltrafik. Der er nu anlagt cykelsti på digekronen.
Der er færgeforbindelse mellem Rørvig og Hundested og mellem Sølager – syd for Hundested – og Kulhuse i Horns Herred.